kardosdrur/scandi-wiki huggingface dataset:
Fool to Cry

"Fool to Cry" er en sang fra det engelske rock ’n’ roll band The Rolling Stones, som findes på deres album fra 1976, Black and Blue.

Sangen blev indspillet i december 1974 og er skrevet af Mick Jagger og Keith Richards. Den er bemærkelsesværdig ved at være en af The Stones relativt få ballader. Mick Taylor havde netop forladt bandet, og gruppen manglende en ny guitarist. Optagelserne til Black and Blue fungerede som en prøve for at finde nye guitarister, hvilket er derfor Wayne Perkins spiller guitar på dette nummer. Både Jagger og Nicky Hopkins spillede på elektrisk klaver på nummeret, mens Hopkins også spiller synthesizer.

Nummeret blev udgivet som den første single fra Black and Blue albummet 20. april 1976. ”Fool to Cry” blev nummer 6 på UK Singles Chart og nummer 10 i USA. Den blev meget populær i flere lande. Det blev også den eneste single fra albummet, der opnåede så høj en hitlisteplacering.

Som et kuriosum kan det nævnes, at Keith Richards faldt i søvn, mens han spillede denne sang live i Tyskland.

Noter

Eksterne henvisninger 
Officiel tekst
Se The Rolling Stones live ”Fool to Cry” 
Tekst og info om ”Fool to Cry” 
	

Rolling Stones-sange
Singler fra 1976
Thomas Mygind

Thomas Mygind (født 20. december 1960 i København) er en dansk tv-vært. Han har været vært på Robinson Ekspeditionen fra 1998-2003. Han er også kendt for programmer som Fangerne på Fortet, Sangstjerner og Peking Express.

Uddannelse og tidligere liv 
Mygind droppede i teenagealderen ud af gymnasiet for at arbejde som blandt andet vinduespudser, skovarbejder og DJ, før han senere blev smidt ud af handelsskolen. Thomas fik i stedet en konstabeluddannelse i hæren, hvorefter han fik en stor interesse for reklamebranchen og arbejdede på landets største bureauer, før han i 1986 startede sit eget.

Thomas var også fascineret af en alternativ tankegang, holistisk filosofi og åndsvidenskab og blev blandt andet efterfølgende uddannet NLP Practitioner i London.

Radio- og tv-vært 
Senere hen blev Mygind DJ i lokalradiofeltet, som programprofil og senere stationsleder på blandt andet Radio Silkeborg. Efter han havde arrangeret og medvirket i mere end 1.500 timers live-radio, valgte han i 1989 at træde ind i fjernsyns-branchen som reklameproducer. Thomas Mygind blev for alvor kendt i Danmark da han i 1998 blev vært for realityshowet Robinson Ekspeditionen. Efter Robinson Ekspeditionen 2003, tog han i 2004 springet fra jobbet som frontfigur i TV3's Robinson-programmer til en plads i ledelsen af Det Nye TvDanmark – SBS TV. Efter at have været vært på programmer som Rødderne, Strandvejsvillaen, Danmarks Klogeste Barn og Kan du danse?, og have siddet i ledelsen i knap tre år  blev Mygind i november 2006, kanalchef for Kanal 5. Senest medvirker han i programmerne Peking Express, Krimi 5 og Kagekampen.

Eksterne henvisninger 
 
 

Tv-værter fra Danmark
Robinson Ekspeditionen
Ansatte ved TV3
Dialog Center International

Dialog Center International (DCI) er et internationalt netværk af grupper og personer, der er inspireret af Dialogcentret i Danmark og dets måde at føre en teologisk, kritisk dialog med nyreligiøse grupper og sekter. 

DCI opstod i 1980'erne og havde Johannes Aagaard som præsident. Den organisatoriske struktur ophørte med Aagaards afgang som formand for Dialogcentret, og DCI er i dag et løst netværk af organsationer, der inspirerer hinanden, men ikke står inde for hinandens standpunkter. 

Med i netværket er fx Dialogcentret i Danmark, Dialog Zentrum Berlin, DialogCentre UK og Dialogue Irland.

Eksterne henvisninger 
http://www.dialogcentre.org.uk/ 
http://www.dialogzentrum.de/ 
http://www.esatclear.ie/~dialogueireland/ 
http://dci.dk/ 
http://www.iriney.ru/ 

Kristne organisationer
Sagen om de japanske dræbergardiner

Sagen om de japanske dræbergardiner er en roman af Dennis Jürgensen udgivet af Forlaget Tellerup i 2003.

Historien handler om tre unge mennesker, der har vundet en gyserkonkurrence, hvor de skal tilbringe weekenden på et slot for at løse en mordgåde, hvorved de kan vinde 75.000 kr.

Plot 

Absalon, Kasper, og Tanja, der har vundet et ophold på det store Krageholm slot, hvor de tre unge skal løse et opdigtet mordmysterie. De bliver hentet af en hestevogn med et glasbur på ladet, hvor der ligge en kiste. På slottet møder de butleren, der ikke siger en lyd til dem, han forsvinder hurtigt efter. Så møder de den røde dame, der er et spøgelse. Derefter finder de breve, hvor der står hvilke værelser, de skal sove på, og en invitation til en middag samme aften foruden en sætning, de vil få brug for i hele historien; "Intet er som det giver sig ud for".

I spisesalen kan de høre et stort selskab er samlet, men indenfor er der ingen. De begynder at lave mad og finder Absalon hurtigt ud af, at middagsselskabet bare var et højteknologisk hologramfilmprogram, der blev afspillet. De ser filmen igen og udarbejder en teori om, hvem der var i farezonen for mord og hvem, der havde et motiv til at dræbe. De går på opdagelse på slottet slot og finder en voksfigur af den myrdede godsejer Emanuel Tommenskjold. De finder også de japanske gardiner, der er blevet dækket til af nogle andre gardiner, som de fjerner, hvorefter der fremkommer nogle japanske krigere. Døren smækker og bliver låst udefra, mens krigerne nærmer sig dem. De finder en hemmelig dør, som fører dem ned i et underjordisk rum, med jerndør.. De kigger ud gennem nøglehullet, men der er noget der spærede deres udsyn, et stykke parpir med en gåde: 

Klipper ned i Dal af Tænder uden BidDragens Vinger over Bølgen farvner ni
fra Sten til Sten maaler mine gamle Benseksogfyrre ned treogtyve over fjorten op 
to er mindst høj lav Frænder helst finder Vejen deler Guldet 
blaa grøn rød blaa skub Venner skub fem syv tolv 
Jord og Orme over mine Mønter vogter.

De finder en vej ud og ender med at prøve og gå på jagt efter morderen. De finder en af gæsterne fra middagsselskabet, Esmaralda Severin, død i sit badekar med et falskt selvmordsbrev. Et brag fra biblioteket leder dem væk, og de finder en bog om Krageholms fortid, der var blevet tabt en Baron Theis Freidenreic von Ertenberg. En samurai kommer ind i biblioteket, og de flygter.

De finder et kalkmaleri, som viser sig at passe med gåden fra tidligere. De løser gåden og finder en skattekiste, blot for at samuraien kommer og tager den fra dem og låser dem inde. Da de kommer ud er samuraien død og skatten ligger spredt over ham. Pludseligt kommer en mand ved navn Robert Tornved ned til dem. Han er fra tv-showet ved navn V.I.P.'' og fortæller at det hele skulle have været optaget til showet. Nogle dage senere er de med i programmet og Tornved interviewer dem.

Referencer 

Bøger af Dennis Jürgensen
Litteratur i 2003
Jens Juel (flertydig)

Jens Juel kan være flere personer af den danske adelsslægt Juel:

 Jens Juel (død 1563) (død 1563) – til Alsted, lensmand
 Jens Juel (statholder) (1580-1634) – rigsråd og statholder over Norge
 Jens Juel (1594-1636) (1594-1636) – til Lindbjerggård, lensmand
 Jens Juel (lensbaron) (1631-1700) – lensbaron til baroniet Juellinge og ejer af Juellinge ved Stevns
 Jens Juel (kammerherre) (1707-1774) – godsejer, kammerherre og muligvis fader til maleren af samme navn
 Jens Juel (1745-1802) – kunstmaler
 Jens Juel (1897-1978) (1897-1978) – godsejer, kammerherre og direktør
Ententemagterne

Ententemagterne, undertiden også omtalt som De Allierede, var under 1. verdenskrig en alliance mellem Storbritannien, Frankrig, Serbien, Belgien, Italien, Rusland, Japan og Kina. 

Ententemagterne kæmpede imod Centralmagterne: Tyskland, Østrig-Ungarn, det Osmanniske Rige og Bulgarien. Rusland udtrådte i 1917 efter Oktoberrevolutionen. Italien indtrådte i alliancen i 1915. Af mindre allierede kan nævnes Belgien, Montenegro (indtil 1916), Rumænien (fra 1916) og Grækenland (fra 1917). USA's indtræden i 1917 ændrede afgørende styrkeforholdet mellem Ententemagterne og Centralmagterne, og Ententen gik sejrrig ud af 1. verdenskrig i 1918. USA tilsluttede sig aldrig Ententemagterne, men var blot medhjælper.

Baggrund 
Ententemagterne groede fra tidligere alliancer i form af Tripelententen (1907) (Frankrig, Storbritannien og Rusland), som igen groede fra de tre alliancer: den Fransk-russiske alliance (1894), Entente Cordiale (1904) (Frankrig og Storbritannien) og den Anglo-Russiske Konvention (1907).

Eksterne henvisninger 
 1. Verdenskrig og Danmark 1914-1918 (Danmarkshistorien.dk) 

1. verdenskrig
Internationale organisationer
Biopat

En biopat er en alternativ behandler, som arbejder ud fra filosofien om at i samarbejde med klienten at danne sig et overblik over, hvilke belastende faktorer, der kan påvirke kroppens evne til at bevare eller opnå så god en sundhedstilstand som muligt. Ifølge biopatien kan de belastende faktorer opdeles i 
mikrobiologiske - er der bakterier, vira eller svampe, som påvirker slimhinder og immunsystem i en ugunstig retning?
fysiske - indeklima, miljøbelastninger, arbejdsstillinger etc.
mentale - psykiske traumer og belastninger, stress
kemiske - forgiftninger og mangler.

Biopaten vil sammen med klienten forsøge at minimere så mange belastninger som muligt og samtidig øge kroppens reguleringskapacitet ved hjælp af forskellige biologiske metoder:

 Ernæringsterapi, tilpasset klientens behov og mål med behandlingen. Herunder en vurdering af behovet for fx vitaminer, mineraler, fedtsyrer, aminosyrer, enzymer etc. 
 Reguleringsterapi, hvor man med vand, urter, homøopatiske midler m.m. hjælper kroppens organer og organsystemer.
 Immun- og symbioseterapi, til at styrke kroppens immunsystem og sørge for så god en mikroflora på slimhinder som muligt.

Uddannelse 
Når man uddanner sig til biopat, bliver man samtidig uddannet naturoapath ibm (i biologisk medicin). Uddannelsen er ikke SU-berettiget.
Uddannelsen kan foregå i Danmark på Institut for Biologisk Medicin. Arbejdsmuligheder er efterfølgende på private klinikker, idet det offentlige sundhedsvæsen ikke ansætter biopater. En biopat er en alternativ behandler og er derfor ikke omfattet af Autorisationsloven.

Evidens 
Ifølge Nifab.no (Nasjonalt Forskningssenter for Komplementær og Alternativ Behandling (NAFKAM) , Samfundsmedicin , Det Helsevitenskapelige Fakultet på UiT Norges Arktiske Universitet) kriterier findes der ikke solid videnskabelig evidens for at hævde at biopati som behandlingssystem virker. Dette underbygges også af Sundhedsstyrelsens/Cochrane hvor der er meget lille eller ingen evidens at behandling med naturmedicin og kosttilskud af en række sygdomme .

Eksterne kilder og henvisninger

  Biopati 
Stillingsbetegnelser inden for sundhed
Enø

Enø er en ø i Næstved Kommune. Enø ligger mellem Karrebæksminde Bugt og Karrebæk Fjord.

Ved Karrebæksminde (Mindegab) er Enø vokset sammen med Sjælland.
Enø er forbundet med Karrebæksminde med en klapbro, over Gammelsund kaldet Græshoppebroen.

Enø består af to dele , der er forbundet med en smal landtange, Draget. På den nordlige del ligger Enø By, campingplads og sommerhusområderne. På den sydøstlige ende af øen, Enø Overdrev blev 69 ha strandeng og overdrev fredet i 1953. Hele fjordområdet og havet omkring Enø er udpeget som Natura 2000-område nr. 169 Havet og kysten mellem Karrebæk Fjord og Knudshoved Odde] der er både habitatområde, ramsarområde og EF-fuglebeskyttelsesområde.

Galleri

Referencer

Eksterne kilder/henvisninger 
 Knud Dahl: Fredede områder i Danmark 1994. 
 Landsbyhistorier fra Enø 

 
Øer i Danmark

nl:Enø
Reine Brynolfsson

Reine Brynolfsson (født 15. januar 1953) er en svensk skuespiller, tegnefilmsdubber og tegneserietegner.

Reine Brynolfsson er uddannet på teaterhøjskolen i Malmø, hvor han gik i årene 1967-1979. Han har siden haft en del teaterroller, spillet Carl von Linné i en tv-serie på svensk tv, haft roller i film og lagt stemmer til animerede film.

Filmografi 
 1984 – Natten är dagens mor (TV)
 1984 – Kaos är granne med Gud (TV)
 1986 – Ormens väg på hälleberget
 1987 – Komedianter (TV)
 1988 – Ravnens skygge
 1990 – BlackJack
 1992 – Englegård
 1993 – Kådisbellan
 1993 – Sidste dans
 1993 – Polis polis potatismos
 1994 – Illusioner 1996 – Jerusalem
 1997 – Adam & Eva 1998 – Sista kontraktet 2001 – Så vit som en snö 2001 – Sprängaren 2003 – Paradiset 2005 – Bang bang orangutang 2006 – Ice Age 2 2006 – Sökarna 2 2008 – Forældre 2013 – Känn ingen sorg TV-serier 
 2003 – Belinder Auktioner 2004 – Linné och hans apostlar 2005 – Medicinmannen''

Teater 
 2006 – Macbeth

Eksterne henvisninger 
 

Skuespillere fra Sverige
Den hvide viking

Den hvide viking (originaltitel: Den hvite viking/Hvíti víkingurinn) er en norsk-islandsk film fra 1991 som foregår i vikingetidens Norge – omkring det første årtusindeskifte. Filmen er instrueret og skrevet af Hrafn Gunnlaugsson. Ud over filmversionen blev der lavet en fjernsynsserie i fire dele.

Filmen blev godt modtaget i Skandinavien, hvor interessen for filmen stadig er stor i kredse der interessere sig for vikingetiden. På Island fik filmen imidlertid en blandet modtagelse.

Handling 

På et høvdingemøde i året 999 gøres forberedelser til et bryllup. Det er den islandske høvdingsøn Askur (Gotti Sigurdarson) som skal giftes med den smukke Embla (Maria Bonnevie) – der er datter af en af Norges mægtigste jarler. Men eftersom ægteskabet indgås efter gamle hedenske skikke bliver de taget til fange af kong Olav den Hellige (Egill Ólafsson), der har sat sig som mål at kristne hele Norge og Island. For at befri Embla bliver Askur tvunget til at rejse tilbage til Island for at kristne de hedenske islændinge. En næsten umulig opgave, da tidligere forsøg på at kristne islændingene ikke har indgydt dem andet end foragt for kristen missionærer – og imens tilbage i Norge bliver kong Olav mere og mere betaget af sit gidsel.

Medvirkende

Eksterne henvisninger 
  
 

Film fra Island
Svenske film fra 1991
Dramafilm fra Norge
Norske film fra 1991
Nyland (Sydfynske Øhav)

Nyland er en 1 ha, 600 meter lang, marint dannet ø, som består af sand, grus og stenaflejringer i det Sydfynske Øhav sydøst for Ærøskøbing mellem Store Egholm og Urehoved på Ærø. I perioder er Nyland og Nylands Kalv forbundet med hinanden. Øen er bevokset med almindelig strandvoldsvegetation.

Nyland og Nylandskalv har tilhørt staten siden 1941 og administreres af Miljøministeriet.

Den kun 100 år gamle ø er bevokset med græs og marehalm på den centrale og nordlige del. På midten findes en lavning fra en tidligere lagune. Mod syd strækker Nyland sig ud i et langt, ubevokset sand- og stenrev.

Øerne er overladt tll en naturlig udvikling og beliggende i EU-fuglebeskyttelsesområde 71 og er omfattet af Miljø- og Energiministeriets bekendtgørelse af 30. juni 1996 om Sydfynske Øhav Vildtreservat, der dog erstattes af en nyere bekendtgørelse i 2007. På øerne er forbud mod jagt i september. På det omgivende fiskeriterritorium er der forbud mod jagt fra ikke opankret fartøj.

Nord for øen fører lidt dybere vand ind til en naturhavn, hvor både med maksimalt 1 meters dybdegang kan ankre op. I sommerperioden besøger mange sejl- og badeturister Nyland.

Fugleliv 
Før i tiden var øen en vigtig fugleø med ca. 132 par ynglende Havterner, Stenvender og Dværgterne. Formodentlig på grund af for mange besøgende om sommeren er der kun få ynglefugle tilbage.

Planteliv 
Der vokser bl.a.

Det er ved skiltning henstillet at begrænse færdsel på øen i yngletiden, og det tilrådes at undlade landgang fra 1.marts til 1.juli.

Eksterne henvisninger 
 Nyland, kilde Arkiveret udgave.

Ærø Kommune
Øer i Sydfynske Øhav
Vildtreservater i Danmark
Røgbøje

En røgbøje eller røggranat er en genstand til brug for visuel markering i åbne områder med anvendelse af røg.

Røgbøjen og røggranaten har den samme funktion, men hvor røggranaten finder anvendelse på land, kan en røgbøje flyde. De specifikke anvendelsesmuligheder kan variere lidt, men selve teknikken bag dem er den samme. Røgbøjen vil oftest være større end -granaten (på grund af flydeevnen). De primære brugere er forsvaret, politiet, faldskærmsklubber og dykkere.

Opbygning 
Den grundlæggende opbygning er salpeter og simple kulhydrater (sukker). Ved antændelse med et begrænset eksplosivstof udvikles der en kraftig røg. Salpeteren virker her som en katalysator for sukkerstoffet. En tilsvarende proces, hvor damp anvendes som katalysator, kan fremprovokeres ved at anbringe rosiner i en mikrobølgeovn. Ved tilsætning af forskellige letmetaller kan røgbøjer/-granater konstrueres til at afgive røg i farverne hvid, sort, rød, gul, grøn og lilla.

Anvendelse 
 Nødsignal
 Visning af vindretning og -styrke

Røggranat 
 Markering for improviserede helikopterlandingspladser
 Markering af personels placering
 Distrahering af personer

Røgbøjer 
 Markering af dykkere i eller under havoverfladen
 Markering af små skibe
 Markering af farlige steder

Eksterne kilder 

Orientering
Bøje
Megaforce Records

Megaforce Records er et amerikansk pladeselskab, der mest af alt fokuserer på heavy/thrash metal- og rockgenrene, hvilket inkluderer bands som Metallica, Anthrax, S.O.D., Warren Haynes, The Disco Biscuits og Nile. Pladeselskabet har også skrevet kontrakt med Ministry, Bad Brains, Rose Hill Drive, Less Than Jake og Mushroomhead.

Historie 
Megaforce Records blev grundlagt i 1982 af musikbutiksejeren Jon Zazula, som pladeselskab for Metallica, da der ikke var andre der ville skrive kontrakt med dem. Megaforce har senere udgivet indspilninger fra mange andre grupper i rock- og metalgenren. Pladeselskabet distribuerer i USA gennem Sony BMG Music Entertainment/ RED Distribution. Megaforce driver også et større distributionsnetværk gennem sit søsterfirma MRI Associated Labels, som har udgivet albummer med artister som Robert Randolph, Andrew Bird, Fiery Furnaces, Medeski Martin & Wood og Dinosaur Jr.

Eksterne henvisninger 
 Officiel hjemmeside

Etableret i 1982
Pladeselskaber fra USA
Virksomheder i New York City
Star Wars: Shadows of the Empire

Shadows of the Empire er en tegneserie, der er blevet lavet om til et spil.
Spillet og tegneserien foregår i Star Wars-universet i tiden mellem The Empire Strikes Back og Return of the Jedi.

Personer 
Boba Fett
IG-88
Chewbacca
Dash Rendar
Leia Organa
Luke Skywalker
Prins Xizor
Darth Vader
Han Solo
Jabba the Hutt
Palpatine
Lando Calrissian
Wrenga Jixton

Fanfilm 
En brasilansk fangruppe har lavet en fanfilm med Star Wars-actionfigurer, der kan downloades hos shadowsfanfilm .

Shadows of the Empire
Tegneserier fra USA

sv:Datorspel baserade på Star Wars#Star Wars: Shadows of the Empire
USS Maine

USS Maine (ACR-1), var et amerikansk 2. klasses slagskib på 6.682 ton. Skibet var af præ-Dreadnought typen. Skibets køl blev lagt den 17. oktober 1888 på Brooklyn Navy Yard og skibet blev søsat den 18. november året efter. Skibet blev taget i brug den 17. september 1895. 

I januar 1898 blev USS Maine sendt til Havana på Cuba for at beskytte amerikanske interesser på et tidspunkt, hvor der var opstand og uro på øen. 
Om aftenen den 15. februar indtraf der en voldsom eksplosion på USS Maine, da hovedparten af skibets krudtbeholdning sprang i luften. Den forreste tredjedel af skibet blev sprængt bort, og resten sank hurtigt. Som følge af eksplosionen døde 224 mænd. Kaptajnen og de fleste officerer overlevede dog, da de opholdt sig i agterskibet. 

Den 28. marts 1898 afsagde flådens undersøgelsesdomstol i Key West kendelse om, at eksplosionen skyldes en sømine. 

Eksplosionen blev således tilskrevet det spanske styre på Cuba, og den blev en udløser for den spansk-amerikanske krig i april 1898 under mottoet: Remember the Maine! To hell with Spain! Der har siden været mange spekulationer om og 4 undersøgelser af, hvad der udløste eksplosionen. Der er ikke fundet noget endeligt svar, men 2 hypoteser er fremherskende. Enten skyldtes eksplosionen en mine, som blev bragt til sprængning under skibet, eller også forårsagede selvantændelse i et kulmagasin en brand, som fik krudtmagasinet til at eksplodere.

Eksterne henvisninger 

1898
Krigsskibe fra USA
Boldklubben FIX

Boldklubben FIX er en dansk fodboldklub hjemmehørende i Brønshøj, nordvest for København. Klubben er medlem af Københavns Boldspil-Union (KBU) og førsteholdet for herrer er i sommeren 2009 rykket op i Københavnsserien , hvilket er den højeste rangering i klubbens historie som medlem af KBU. Klubbens hold afvikler deres træning på de nærliggende offentlige boldbaner/græsarealer, mens kampene under KBU afvikles i Gadelandet.

Klubbens historie 
Boldklubben FIX stiftedes den 20. september 1924 af en gruppe fodbold-interesserede drenge fra Vølundsgade i København. I 1941 slår man sig sammen med Boldklubben Velo og fortsætter under navnet Boldklubben FIX. Man skulle dog vente til 1954 før man får et nyt klubhus på Brønshøj Kirkevej 52, hvilket stadig er foreningens klubhus i dag. I 1966 følger en udvidelse af klubhuset og endnu engang udvides i 1984, før hjemstedet udvides og restaureres i 2003.

I 1926 tages gymnastik for herrer på programmet. To år senere, i 1928, optages bordtennis, som lukker igen i 1959. I 1932 startes en billardafdeling samtidig med håndbold for damer startes. I 1938 ophører afdelingerne for billard og bordtennis imidlertid. Boldtennisafdelingen genopstod i 1970, men lukkede igen tre år senere. Fodboldafdelingen får en ny hjemmebane på Brønshøj Kirkevej. Med kvindefodboldens indtog i dansk fodbold, startes afdeling for damer og tilmeldes KBU's turneringer. Klubbens herrefodboldafdeling melder sig ud af DAI og i stedet ind under KBU i 1993. I 2003 lukkes håndboldafdelingen.

Klubbens resultater

Seniorhold i rækkerne 
1. Senior:

Liga 2003: Serie 3 (KBU) Plads 1

Liga 2004: Serie 2 (KBU) Plads 1

Liga 2005: KBU Serie 1, Pulje 1 (2) Plads 13

Liga 2006: Serie 2 (KBU) plads 1

Liga 2007: KBU Serie 1, Pulje 1 (2) Plads 5

Liga 2008: KBU Serie 1, Pulje 1 (2) Plads 5

Liga 2009/forår: KBU Serie 1, Pulje 1 (2) Plads 2

Liga 2009/2010: Københavnsserien Plads 11

Liga 2010/2011: Københavnsserien Plads 12

Ekstern kilde/henvisning 
Boldklubben FIX' officielle hjemmeside

Fodnoter 

Fodboldklubber under DBU København
Brønshøj-Husum
Etableret i 1924
Mogens Eckert

Mogens Eckert (født 20. november 1960 i Danmark) er en dansk skuespiller og deltager i Robinson Ekspeditionen 2003. Han har blandt andet medvirket i Rejseholdet, Ørnen og hollywoodfilmen Demolition Man fra 1993.

Skuespillerkarriere 
Eckert spillefilmdebuterede i Erik Clausens Manden i månen i 1986, og det førte til roller for ham i film som Mord i Paradis og Rødtotterne og Tyrannos, begge fra 1988. Mogens Eckert forsøgte sig senere hen som skuespiller i Hollywood og fik en lille rolle i tv-filmen And the Band Played On i 1993, hvor han spillede en dansk chef. Han opnåede samme år at medvirke i action-science-fiction-filmen Demolition Man, som havde Sylvester Stallone, Wesley Snipes og Sandra Bullock i hovedrollerne.

I 1998 var han med til at producere den amerikanske videofilm Highland Park Blues, som han også havde hovedrollen i. Filmen blev instrueret af independent-filmmageren Pil Pilegaard, som Eckert også arbejdede sammen med på Hollywood Next 8 Exits, en videokortfilm fra 2002. Efter den produktion valgte Eckert at rejse hjem til Danmark igen. 

Af store danske produktioner har Eckert medvirket i mindre roller i serierne Rejseholdet og Ørnen.

Robinson Ekspeditionen 2003 
I Robinson Ekspeditionen optrådte Mogens Eckert som joker og automatisk høvding for holdet, den tredje i ekspeditionen. Han nåede at være med i spillet i 24 timer, før han dagen efter tabte en høvdingeduel til Hans Helgren, der overtog hans plads og sendte ham til Utopia - De udstemtes ø. På grund af sin gode balance lykkedes det Mogens Eckert at tilegne sig en potentiel plads i det originale Robinson, efter han havde vundet en plankedyst på øen. Sammen med de andre kvalificerede vindere af plankedysten skulle Eckert konkurrere om at komme med i spillet igen på Skæbnens ø. Konkurrencen bestod i, at de tolv kvalificerede skulle stille op til en endelig plankedyst og først stoppe når seks af dem var faldet fra, hvorefter de resterende deltagere i den originale ekspedition, Rie Pedersen, Marinela Malisic og Frank Quistgaard, skulle vælge mellem de sidste seks. Mogens Eckert røg definitivt ud af ekspeditionen, da han som den tredje faldt ned efter halvanden time, da han mistede koncentrationen ved at vende sig om.

Eksterne henvisninger 
 

Skuespillere fra Danmark
Deltagere i Robinson Ekspeditionen